പ്ലസ് വണ് പൊതുപരീക്ഷ പരീക്ഷണമാകുമെന്ന് വ്യാപക പരാതി വഴിപാടായി മാതൃകാ പരീക്ഷ അടിമാലി: ഇക്കുറി നടത്തുന്ന പ്ലസ് വണ് പൊതു പരീക്ഷ പരീക്ഷണമാകുമെന്ന് വ്യാപക പരാതി. ഒരു ദിവസം പോലും സ്കൂളിലെത്താത്ത വിദ്യാര്ഥികളെ സമ്മര്ദത്തിലാക്കി നടത്തുന്ന പ്ലസ് വണ് പൊതു പരീക്ഷ പരീക്ഷണമാവുമെന്ന പരാതിയുമായാണ് കുട്ടികളും രക്ഷിതാക്കളും അധ്യാപകരും രംഗത്തെത്തിയിട്ടുള്ളത്.സ്കൂളിലെ ക്ലാസ് മുറിയോ തങ്ങളുടെ അധ്യാപകരെയോ നേരിട്ടുകാണാതെ കേവലം ഓണ്ലൈന് ക്ലാസിന്റെ മാത്രം ബലത്തില് വളരെ നിര്ണായകമായ പ്ലസ് വണ് പൊതു പരീക്ഷ എഴുതേണ്ട ഗതികേടിലാണ് വിദ്യാര്ഥികള്. സെപ്റ്റംബര് ആറിന് ആരംഭിക്കാനിരിക്കുന്ന പൊതുപരീക്ഷയ്ക്കു മുന്നോടിയായി നാളെ മുതല് സെപ്റ്റംബര് 4 വരെ ഓണ്ലൈനായിത്തന്നെ മാതൃകാപരീക്ഷ നടത്താനാണ് വിദ്യാഭ്യാസ വകുപ്പിന്റെ തീരുമാനം. രാവിലെയും ഉച്ചയ്ക്കുമായി ദിവസം രണ്ടു പരീക്ഷകളാണ് കുട്ടികള് നേരിടേണ്ടി വരിക. പരീക്ഷ തീരുന്നതിന്റെ തൊട്ടടുത്ത ദിവസംതന്നെ പൊതുപരീക്ഷ നടക്കുന്നതിനാല് തങ്ങളുടെ ഉത്തരങ്ങളുടെ വിലയിരുത്തലോ മൂല്യനിര്ണയമോ സാധ്യമാവാത്ത വെറും പ്രഹസനമായി മാതൃകാ പരീക്ഷകള് മാറും. മാതൃകാ പരീക്ഷകള് സ്കൂളില് നടത്തി മൂല്യനിര്ണയം സാധ്യമാക്കി സംശയ ദൂരീകരണത്തിന് രണ്ടോ മൂന്നോ ആഴ്ച സമയം നല്കി പൊതുപരീക്ഷ നടത്തണമെന്ന അധ്യാപക സംഘടനകളുടെ ആവശ്യത്തിനു നേരെ വിദ്യാഭ്യാസവകുപ്പ് കണ്ണടച്ചിരിക്കുകയാണ്. നെറ്റ്വര്ക്ക് ലഭ്യതയില്ലായ്മ, ഉപകരണങ്ങളുടെ അഭാവം തുടങ്ങി വിവിധ കാരണങ്ങളാല് ഓണ്ലൈന് ക്ലാസിനു പുറത്തുള്ള ആയിരക്കണക്കിന് കുട്ടികള് പ്ലസ് വണില് പഠിക്കുന്നുണ്ട്. സര്ക്കാര് കണക്കുപ്രകാരം തന്നെ പഠന സൗകര്യമില്ലാത്ത കുട്ടികള്ക്ക് സൗകര്യങ്ങള് ഒരുക്കി വരുന്നേയുള്ളൂ. ഇതുവരെയും ഒരു ഓണ്ലൈന് ക്ലാസ് പോലും ലഭിക്കാത്ത ആദിവാസി മേഖലകളിലെയും മറ്റു പിന്നോക്ക പ്രദേശങ്ങളിലെയും കുട്ടികള്ക്ക് മാതൃകാ പരീക്ഷ എഴുതാനാവില്ലെന്നു മാത്രമല്ല പൊതുപരീക്ഷ വെറും പ്രഹസനമായി മാറുകയും ചെയ്യും. പരീക്ഷയ്ക്കു മുന്പ് രണ്ടാം വര്ഷ വിദ്യാര്ഥികള്ക്ക് നല്കിയതുപോലെ നിയന്ത്രിതമായി നേരിട്ടുള്ള ക്ലാസുകള് പ്ലസ് വണ് വിദ്യാര്ഥികള്ക്കും നല്കണമെന്ന് ഹയര് സെക്കന്ഡറി സ്കൂള് ടീച്ചേഴ്സ് അസോസിയേഷന് പൊതു വിദ്യാഭ്യാസ വകുപ്പുമന്ത്രിയോട് ഒന്നിലധികം തവണ ആവശ്യപ്പെട്ടിരുന്നു. ഓണ്ലൈനു പുറത്തുള്ള കുട്ടികള്ക്കും പിന്നോക്കം നില്ക്കുന്നവര്ക്കും ഫോക്കസ് ഏരിയ പ്രകാരമുള്ള ക്ലാസുകള് ലഭ്യമാകാനും ആത്മ വിശ്വാസത്തോടെ പരീക്ഷയ്ക്കു ഹാജരാകാനുമുള്ള സാധ്യതയാണ് വകുപ്പിന്റെ നിഷേധാത്മക നിലപാടു മൂലം ഇല്ലാതായത്. പത്താം ക്ലാസ് പാസായി എത്തിയ കുട്ടികള്ക്ക് തീര്ത്തും അപരിചിതമായ പഠന മേഖലയാണ് പ്ലസ് വണ്. കുട്ടികള് മുന്പു പഠിക്കാത്ത നിരവധി വിഷയങ്ങള് തങ്ങളുടെ അധ്യാപകരുടെ സഹായമില്ലാതെ പഠിച്ചെടുക്കാനാവില്ല എന്ന് അവര് തന്നെ സാക്ഷ്യപ്പെടുത്തുന്നു. നാല്പത് വ്യത്യസ്ത കോമ്ബിനേഷനുകളിലായി 53 വ്യത്യസ്ത വിഷയങ്ങള് പ്ലസ് വണിലുണ്ട്. അതില് കൊമേഴ്സ് വിഷയങ്ങളായ അക്കൗണ്ടന്സി, ബിസിനസ് സ്റ്റഡീസ്, ഇക്കണോമിക്സ് , സ്റ്റാറ്റിസ്റ്റിക്സ് തുടങ്ങിയ വിഷയങ്ങളും സയന്സ് വിഷയങ്ങളായ മാത്തമാറ്റിക്സ്, ഫിസിക്സ് , കമ്ബ്യൂട്ടര് അപ്ലിക്കേഷന് തുടങ്ങിയവയും ഏറെ ബുദ്ധിമുട്ടേറിയതും സ്വയം മനസിലാക്കിയെടുക്കാന് പ്രയാസമുള്ളതുമാണ്. കൂടാതെ ഹയര്സെക്കണ്ടറിയിലെ വിരള വിഷയങ്ങളായ സൈക്കോളജി , ജേണലിസം, കമ്യൂണിക്കേറ്റിവ് ഇംഗ്ലീഷ്, ആന്ത്രപ്പോളജി, സോഷ്യല് വര്ക്ക്, ഭാഷാ വിഷയങ്ങളായ അറബിക്, ഉറുദു, സംസ്കൃതം തുടങ്ങിയവക്കും മതിയായ ഓണ്ലൈന് ക്ലാസുകള് നല്കാന് വകുപ്പിനായിട്ടില്ല. ഏറെ അനിശ്ചിതത്വത്തിനൊടുവില് പരീക്ഷാ തീയതി പ്രഖ്യാപിച്ചതു മുതല് കുട്ടികളും ഏറെ മാനസിക സംഘര്ഷത്തിലാണ്. കുട്ടികള് ആദ്യമായി തങ്ങളുടെ സ്കൂളിലേക്കു പോകുന്നതു തന്നെ പൊതുപരീക്ഷയ്ക്കാണെന്നതാണ് ഏറ്റവും ഗുരുതരമായ സാഹചര്യം. പൊതുപരീക്ഷയുടെ ചോദ്യഘടന പോലും സര്ക്കാര് പുറത്തിറക്കിയത് കഴിഞ്ഞ ദിവസമാണ്. അതുപ്രകാരമുള്ള മാതൃകാ പരീക്ഷയും ഓണ്ലൈന് വഴിയായത് ഉദ്ദേശിച്ച ഗുണം ചെയ്യില്ലെന്ന് ഉറപ്പാണ്. രണ്ടാം വര്ഷത്തേതില് നിന്നു വ്യത്യസ്തമായി എഴുതിയ എല്ലാ ഉത്തരങ്ങളും പരിഗണിക്കാതെ പരമാവധി മാര്ക്കിനുള്ള ചോദ്യങ്ങള് മാത്രം പരിഗണിക്കാനാണ് പുതിയ തീരുമാനം. ഒന്നും രണ്ടും വര്ഷത്തെ മാര്ക്കുകള് കൂട്ടിച്ചേര്ത്താണ് പ്ലസ്ടു കോഴ്സ് മാര്ക്ക് നിര്ണ്ണയമെന്നിരിക്കെ പ്ലസ് വണ് പരീക്ഷയെ പ്രഹസനമാക്കി മാറ്റുന്നതിനെതിരെ വലിയ പ്രതിഷേധമാണ് ഉയര്ന്നിരിക്കുന്നത്. പരീക്ഷ സംബന്ധിച്ചുണ്ടായ അനിശ്ചിതത്വവും പിന്നീട് തിരക്കിട്ടു നടത്തുന്ന മാതൃകാ പരീക്ഷയും പൊതു പരീക്ഷ ചോദ്യരീതി സംബന്ധിച്ച അവയക്തതയുമെല്ലാം കുട്ടികളെയും ഏറെ മാനസിക സംഘര്ഷത്തിലാക്കിയിരിക്കുകയാണെന്ന് രക്ഷിതാക്കള് പറയുന്നു. തങ്ങളുടേതല്ലാത്ത കാരണത്താല് ഓണ്ലൈന് സംവിധാനത്തിലൂടെ ക്ലാസുകള് കിട്ടാത്തതും പിന്നോക്കം നില്ക്കുന്നതുമായ കുട്ടികള്ക്കു കൂടി ആത്മവിശ്വാസം നല്കുന്ന രീതിയില് നേരിട്ടുള്ള ക്ലാസുകള് നല്കിയശേഷം മാത്രം പ്ലസ് വണ് പൊതുപരീക്ഷ നടത്താന് വിദ്യാഭ്യാസ വകുപ്പ് തയാറാവണമെന്ന് എച്ച്.എസ്.എസ്.ടി.എ സംസ്ഥാന പ്രസിഡന്റ് എം സന്തോഷ് കുമാര്, ജനറല് സെക്രട്ടറി അനില് എം ജോര്ജ് എന്നിവര് സര്ക്കാറിനോടാവശ്യപ്പെട്ടു.